**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ**

**Ո Ր Ո Շ ՈՒ Մ**

**«\_\_\_\_» \_\_\_\_\_\_\_\_\_\_\_\_\_ 2021 թվականի N \_\_\_\_-Ն**

**ՀԱԿԱԿՈՌՈՒՊՑԻՈՆ ԿՈՄԻՏԵԻ ՆԱԽԱԳԱՀԻ ԹԵԿՆԱԾՈՒՆԵՐԻ ԸՆՏՐՈՒԹՅԱՆ ՄՐՑՈՒԹԱՅԻՆ ԽՈՐՀՐԴԻ ԿԱԶՄՈՒՄ ՄԻՋԱԶԳԱՅԻՆ ՓՈՐՁԱԳԵՏՆԵՐԻ ՆԵՐԳՐԱՎՄԱՆ ԿԱՐԳԸ ՀԱՍՏԱՏԵԼՈՒ ՄԱՍԻՆ**

Ղեկավարվելով «Հակակոռուպցիոն կոմիտեի մասին» Հայաստանի Հանրապետության օրենքի 48-րդ հոդվածի 3-րդ և 7-րդ մասերով` Հայաստանի Հանրապետության կառավարությունը ***որոշում է****.*

1. Սահմանել Հակակոռուպցիոնկոմիտեի նախագահի ընտրության մրցութային խորհրդի կազմում միջազգային փորձագետների ներգրավման կարգը` համաձայն հավելվածի:
2. Սույն որոշումն ուժի մեջ է մտնում պաշտոնական հրապարակմանը հաջորդող օրվանից:

**Հայաստանի Հանրապետության**

**Վարչապետի պաշտոնակատար**

**Ն. Փաշինյան**

|  |
| --- |
| **Հավելված**  **ՀՀ կառավարության --------- թվականի**  **------------- N ----Ն որոշման** |

**Կ Ա Ր Գ**

**ՀԱԿԱԿՈՌՈՒՊՑԻՈՆ ԿՈՄԻՏԵԻ ՆԱԽԱԳԱՀԻ ԹԵԿՆԱԾՈՒՆԵՐԻ ԸՆՏՐՈՒԹՅԱՆ ՄՐՑՈՒԹԱՅԻՆ ԽՈՐՀՐԴԻ ԿԱԶՄՈՒՄ ՄԻՋԱԶԳԱՅԻՆ ՓՈՐՁԱԳԵՏՆԵՐԻ ՆԵՐԳՐԱՎՄԱՆ**

**I. ԸՆԴՀԱՆՈՒՐ ԴՐՈՒՅԹՆԵՐ**

1. Սույն կարգով սահմանվում են Հակակոռուպցիոն կոմիտեի նախագահի թեկնածուների ընտրության մրցութային խորհրդի (այսուհետ նաև՝ Խորհուրդ) կազմում խորհրդակցական ձայնի իրավունքով մինչև երեք միջազգային փորձագետների (այսուհետ նաև՝ փորձագետներ) ներգրավման հետ կապված հարաբերությունները:

2. Խորհրդի կազմում փորձագետների ներգրավման գործընթացն իրականացվում է Վարչապետի աշխատակազմի կողմից՝ մրցութային կարգով:

3. Փորձագետների թեկնածություններն առաջադրվում են վերջին երկու տարվա ընթացքում Հայաստանի Հանրապետության հետ հակակոռուպցիոն ոլորտում համագործակցող  միջազգային կամ միջկառավարական կազմակերպությունների կողմից (այսուհետ նաև՝ հայտատուներ):

**II. ԽՈՐՀՐԴԻ ԿԱԶՄՈՒՄ ՓՈՐՁԱԳԵՏՆԵՐԻ ՆԵՐԳՐԱՎՄԱՆ ՄԱՍԻՆ ՀԱՅՏԱՐԱՐՈՒԹՅՈՒՆԸ**

4. Վարչապետի աշխատակազմի ղեկավարը «Հակակոռուպցիոն կոմիտեի մասին» օրենքի 10-րդ, 15-21-րդ հոդվածներն ուժի մեջ մտնելուց մեկ ամիս հետո՝ հնգօրյա ժամկետում ապահովում է Խորհրդի կազմում խորհրդակցական ձայնի իրավունքով մինչև երեք փորձագետների ներգրավման վերաբերյալ հայտարարության հրապարակումը: Հայտարարությունը հրապարակվում է վարչապետի աշխատակազմի պաշտոնական www.gov.am կայքում և Հայաստանի Հանրապետության հրապարակային ծանուցումների պաշտոնական www.azdarar.am կայքում:

5. Հայտարարության մեջ պետք է ներառվեն առնվազն հետևյալ տվյալները`

1) հայտը ներկայացնելու վայրը, հասցեն, հայտն ընդունելու հետ կապված պատասխանատու անձի հեռախոսահամարը և էլեկտրոնային փոստի հասցեն.

2) հայտի ընդունման օրերը և ժամերը.

3) հայտատուներին և փորձագետներին ներկայացվող պահանջները և հայտին կից ներկայացվող անհրաժեշտ փաստաթղթերի ցանկը.

4) հայտերը ներկայացնելու վերջնաժամկետը:

**III. ՓՈՐՁԱԳԵՏՆԵՐԻ՝ ԽՈՐՀՐԴԻ ԿԱԶՄՈՒՄ ՆԵՐԳՐԱՎՎԵԼՈՒ ՆՊԱՏԱԿՈՎ ՀԱՅՏԵՐԸ ՆԵՐԿԱՅԱՑՆԵԼԸ**

6. Հայտատուների կողմից հայտերը ներկայացվում են Վարչապետի աշխատակազմ՝ հայտարարությունը հրապարակվելու հաջորդ օրվանից սկսած՝ 10 օրվա ընթացքում:

7. Հայտը և կից ներկայացվող փաստաթղթերը (այսուհետ նաև՝ փաստաթղթեր) կարող են հանձնվել առձեռն, ուղարկվել փոստով կամ ներկայացվել հայտարարության մեջ նշված էլեկտրոնային փոստի հասցեին՝ էլեկտրոնային թվային ստորագրությամբ հաստատված կամ ստորագրված և սկանավորված եղանակով:

8. Փաստաթղթերն ընդունելու նպատակով վարչապետի աշխատակազմը վարում է համապատասխան գրանցամատյան, որում նշվում են հայտ ներկայացնողի վերաբերյալ հայտով ներկայացված տեղեկությունները և փաստաթղթերի քանակը:

9. Փոստով ուղարկված փաստաթղթերը համարվում են ժամկետում ներկայացված, եթե դրանք հանձնվել են փոստ՝ մինչև սույն կարգի 6-րդ կետում նշված ժամկետի ավարտը:

10. Փոստով և էլեկտրոնային եղանակով ուղարկված փաստաթղթերի ստացման վերաբերյալ հայտատուները ծանուցվում են փաստաթղթերն ստանալուն հաջորդող մեկ աշխատանքային օրվա ընթացքում՝ իր կողմից ներկայացված էլեկտրոնային փոստի հասցեով:

**IV. ՓՈՐՁԱԳԵՏՆԵՐԻՆ ՆԵՐԿԱՅԱՑՎՈՂ ՊԱՀԱՆՋՆԵՐԸ ԵՎ ՆԵՐԳՐԱՎՄԱՆ ԸՆԹԱՑԱԿԱՐԳԸ**

11. Խորհրդի կազմում որպես փորձագետներ կարող են ընդգրկվել այն անձինք, որոնք հակակոռուպցիոն ոլորտում ունեն՝

1) առնվազն հինգ տարվա մասնագիտական աշխատանքային փորձառություն.

2) վերջին երեք տարիների ընթացքում միջազգային կազմակերպությունների հետ հակակոռուպցիոն ոլորտում իրականացրել են երկու և ավելի ծրագրեր:

12. Յուրաքանչյուր հայտատու կարող է ներկայացնել մեկ փորձագետի թեկնածություն:

13. Հայտատուները պետք է ներկայացնեն՝

**1) հայտ՝ ուղղված ՀՀ վարչապետի աշխատակազմին.**

**2) հայտատուի անվանումը, հասցեն, հեռախոսահամարը, էլեկտրոնային փոստի հասցեն.**

**3) հայտը ներկայացնող անձի՝** հայտատուի կողմից լիազորված անձ լինելու փաստը հաստատող փաստաթուղթ**.**

**4)** փաստաթուղթ, որ կվկայի հայտատուի՝ վերջին երկու տարվա ընթացքում հակակոռուպցիոն ոլորտում Հայաստանի Հանրապետության հետ համագործակցության մասին.

**5) փորձագետի՝ հ**ակակոռուպցիոն ոլորտում առնվազն հինգ տարվա մասնագիտական աշխատանքային փորձառությունը հավաստող փաստաթղթի պատճենը և ինքնակենսագրությունը (այդ թվում՝ մասնագիտական գործունեության նկարագրությամբ).

6) փորձագետի՝ վերջին երեք տարիների ընթացքում միջազգային կազմակերպությունների հետ հակակոռուպցիոն ոլորտում իրականացրած առնվազն երկու ծրագրերի (այդ թվում՝ ծրագրի բովանդակության, իրականացման ժամանակահատվածի, ստացված արդյունքների) վերաբերյալ տեղեկատվություն.

7) հայտարարություն՝ հայտատուի և փորձագետի՝ քաղաքական կուսակցությունների հետ փոխկապակցվածության բացակայության վերաբերյալ:

14. Խորհրդի կազմում փորձագետների ներգրավումն անցկացվում է երկու փուլով: Առաջին փուլում փորձագետների ներգրավման նպատակով Վարչապետի աշխատակազմի կողմից ստուգվում է ներկայացված փաստաթղթերի ամբողջականությունը և համապատասխանությունը: Փաստաթղթերի ամբողջականությունը և համապատասխանությունը ստուգելուց հետո կազմվում է համապատասխան արձանագրություն:

15. Փաստաթղթերը թերի լինելու կամ անհրաժեշտ փաստաթղթերի ցանկին չհամապատասխանելու դեպքերում հայտ ներկայացնողը դրա մասին ծանուցվում է մեկ աշխատանքային օրվա ընթացքում (հեռախոսով, էլեկտրոնային փոստով կամ գրավոր), և նրան տրամադրվում է երկու աշխատանքային օր թերությունները շտկելու համար:

16. Սահմանված ժամկետում թերությունները չշտկելու դեպքում փորձագետի ներկայացրած հայտին ընթացք չի տրվում:

17. Վարչապետի աշխատակազմը փաստաթղթերը ներկայացվելուց հետո հնգօրյա ժամկետում ապահովում է փաստաթղթերի ամփոփումը և սույն Կարգի 18-րդ կետով սահմանված եղանակով միջազգային փորձագետների՝ Խորհրդի կազմում ներգրավելու գործընթացը:

18. Եթե սույն Կարգով սահմանված չափանիշներին համապատասխանում են առավելագույնը երեք փորձագետներ, ապա վերջիններս սահմանված պահանջներին համապատասխանելու դեպքում փաստաթղթային փուլի արդյունքների հիման վրա ընդգրկվում են Խորհրդի կազմում: Եթե սահմանված չափանիշներին համապատասխանում են երեքից ավելի փորձագետներ, ապա անցկացվում է մրցույթի երկրորդ փուլ, որի արդյունքներով նախապատվությունը տրվում է կոռուպցիայի դեմ պայքարում առավել մեծ փորձառություն ունեցող (առավել երկար գործունեություն և առավել շատ ծրագրեր իրականացրած) երեք փորձագետներին:

19. Վարչապետի աշխատակազմը մեկ աշխատանքային օրվա ընթացքում ապահովում է Խորհրդի կազմում փորձագետների ներգրավման մասին տեղեկատվության տեղադրումը Հայաստանի Հանրապետության վարչապետի աշխատակազմի պաշտոնական www.gov.am կայքում և Հայաստանի Հանրապետության հրապարակային ծանուցումների պաշտոնական www.azdarar.am կայքում: